
OBRAZLOŽENJE POLUGODIŠNJEG IZVJEŠTAJA O IZVRŠENJU     PRORAČUNA GRADA KLANJCA ZA 2026.GODINU
Na sadržaj Polugodišnjeg izvještaja o izvršenju proračuna primjenjuju se odredbe  Zakona o proračunu (NN broj 144/21.,temeljem kojeg je donesen Pravilnik o polugodišnjem i godišnjem izvještaju o izvršenju proračuna i financijskog plana NN 85/2023).
Pravilnikom je propisan sadržaj polugodišnjeg izvještaja o izvršenju proračuna, koji sadrži:

Opći dio (sažetak Računa prihoda i rashoda  i Računa financiranja)

Posebni dio, obrazloženje i posebne izvještaje.
Posebni izvještaji su: izvještaj o korištenju proračunske zalihe, izvještaj o zaduživanju i izvještaj o danim jamstvima.

Polugodišnji izvještaj za 2026. godinu je konsolidiran što znači da obuhvaća izvršenje proračuna Grada Klanjca, Dječjeg vrtića Kesten, Gradske knjižnice i čitaonice Antun Mihanović Klanjec i Kulturnog centra Klanjec.

OBRAZLOŽENJE OPĆEG DIJELA IZVJEŠTAJA O IZVRŠENJU PRORAČUNA

PRIHODI POSLOVANJA (razred 6) ostvareni su u izvještajnom razdoblju u iznosu od 1.214.106,14 EUR, što je 33% u odnosu na plan. Ostvarenje je manje od planiranog uglavnom zbog pomoći koje smo planirali, a nisu se ostvarile u izvještajnom razdoblju.
Prihodi od poreza (skupina 61) ostvareni su u iznosu od 742.375,83 EUR što je 42% u odnosu na planirano.
Pomoći iz inozemstva i od subjekata unutar općeg proračuna (skupina 63) ostvarene su u iznosu od 275.346,35 EUR što je 21% u odnosu na plan. 
Ostvarene su tekuće pomoći tijela i institucija EU kroz Program CERV - Mjeru bratimljena gradova za organizaciju višednevnog susreta građana iz partnerskih organizacija u Klanjcu. Tekuće pomoći iz županijskih proračuna za sufinanciranje javnog linijskog prijevoza, obnovu Spomen parka znamenitih Klanjčana te manifestaciju Seljačka buna-noćni pohod na Cesargrad. Ostale pomoći odnose se na tekuće pomoći iz općinskih proračuna za dobrovoljno funkcionalno spajanje JLS za djelatnike poljoprivredni i komunalni redar, pomoću fiskalnog izravnanja te fiskalne održivosti dječjih vrtića. Ostvarene su i pomoći izvanproračunskog korisnika temeljem prijenosa EU sredstva za proširenje groblja.
Tekuće pomoći proračunskim korisnicima iz proračuna koji im nije nadležan odnose se na pomoći iz općinskih proračuna Dječjem vrtiću Kesten za sufinanciranje cijene vrtića za djecu iz drugih općina, pomoći iz županijskog i državnog proračuna Gradskoj knjižnici i čitaonici Antun Mihanović Klanjec za nabavu knjiga, održavanja svečane dodjele 20. Pjesničke nagrade „Antun Mihanović” za 2026. godinu“, te pomoći iz županijskog i državnog proračuna Kulturnom centru Klanjec za financiranje djela provedbe programa Klanjec Art Fest i manifestacije Zahvala jeseni. 

Planirana sredstva pomoći za Energetsku obnovu zgrade katastra 170.000,00 EUR i Energetsku obnovu zgrade na Trgu mira 384.000,00 EUR nisu realizirana.
Prihodi od imovine (skupina 64) ostvarene u  iznosu od 27.267,03 EUR što je 58% u odnosu na plan.
Prihodi od pristojbi (skupina 65) u iznosu od 166.728,77 EUR što je 47% u odnosu na planirano odnose se na prihode od roditelja za sufinanciranje boravka djece u vrtiću, naknadu za korištenje odlagališta komunalnog otpada, te komunalnu naknadu.
Prihodi od  prodaje proizvoda i robe te pruženih usluga i prihodi od donacija (skupina 66) u iznosu od 558,00 EUR odnose se na prihode od članarina Gradske knjižnice i čitaonice Antun Mihanović Klanjec te tekuće donacije Dječjem vrtiću Kesten. Ostvarenje je značajno manje od planiranog zbog donacija za Kulturni centar Klanjec koje će biti dobivene u sljedećem izvještajnom razdoblju, odnosno prije održavanja manifestacije Zahvala jeseni, te zbog planiranih donacija za Dječji vrtić Kesten povodom darivanja djece za Sv. Nikolu koje će biti dobivene krajem godine.
Kazne, upravne mjere i ostali prihodi ostvarene su u iznosu od 967,46 EUR što je više od planiranog zbog naplate ugovorne kazne te naplate kazne radi zapuštenog poljoprivrednog zemljišta.
PRIHODI OD PRODAJE  NEFINANCIJSKE IMOVINE (razred 7) ostvareni su  u ukupnom iznosu od 862,70 EUR što je značajno manje jer u prvoj polovici godine nismo realizirali prodaju zemljišta.
RASHODI POSLOVANJA (razred 3) izvršeni su u iznosu od 1.194.689,33 EUR, što je 47% u odnosu na plan.
Rashodi za zaposlene iznose 505.556,27 EUR što je 47% u odnosu na planirano. Rashodi se odnose na zaposlene u Gradu Klanjcu, Dječjem vrtiću Kesten, Kulturnom centru te Gradskoj knjižnici i čitaonici Antun Mihanović.
Materijalni rashodi izvršeni su u iznosu od 444.137,72 EUR odnosno 52% u odnosu na plan.

Financijski rashodi izvršeni su u iznosu 3.914,34 EUR što je 37% u odnosu na plan.
Subvencije su izvršene u iznosu 1.499,65 EUR odnosno 24% u odnosu na planirano.
Pomoći dane u inozemstvo i unutar općeg proračuna izvršene su u iznosu od 69.658,07 EUR što je 28% u odnosu na plan a odnose se na pomoćnika u nastavi, sufinanciranje produženog boravka u Osnovnoj školi Antuna Mihanovića, troškove ostalih vrtića za djecu iz Klanjca, Zagorsku javnu vatrogasnu postrojbu i dr. 
Naknade građanima i kućanstvima izvršene su u iznosu od 40.702,90 EUR odnosno 30% u odnosu na planirano, a uključuje pomoći obiteljima i kućanstvima, darove za novorođenčad, pomoći učenicima i studentima te prehrambene pakete za socijalno ugrožene.
Tekuće donacije izvršene su u iznosu 129.220,38 EUR što je 56% u odnosu na plan. Rashodi se odnose na tekuće donacije udrugama (kultura, sport i ostala područja), Crveni križ, tekuće donacije političkim strankama, vatrogasnu zajednicu Grada Klanjca, LAG i ostalo.
RASHODI ZA NABAVU NEFINANCIJSKE IMOVINE (razred 4) izvršeni su u iznosu od 85.029,19 EUR što je 7% u odnosu na plan. Izvršenje rashoda planirano je u drugoj polovici godine, dok se neki od planiranih rashoda neće realizirati u ovoj godini.
RAČUN  FINANCIRANJA
PRIMICI:

Primici od financijske imovine i zaduživanja nisu ostvareni.
IZDACI:

Izdaci za financijsku imovinu i otplate zajmova ostvareni  su u iznosu od 21.899,22 EUR što je u skladu s planiranim. 
Izdatak se odnosi na otplatu kredita za izgradnju i opremanje Dječjeg vrtića Kesten.
PRIKAZ OSTVARENOG VIŠKA PRORAČUNA JEDINICE LOKALNE SAMOUPRAVE
U izvještajnom razdoblju ostvaren je konsolidirani višak od 16.883,78 EUR, sastoji se od viška Grada u iznosu od 43.603,56 EUR, manjka Dječjeg vrtića Kesten 35.394,11 EUR, viška Kulturnog centra 1.397,21 EUR i viška Gradske knjižnice 7.277,12 EUR. 
IZVJEŠTAJ O KORIŠTENJU PRORAČUNSKE ZALIHE

Na teret proračunske zalihe Proračuna Grada Klanjca u razdoblju 01.01.-30.06.2026. godine nije bilo izvršenih rashoda.

IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPTALA

Grad Klanjec nije se zaduživao u razdoblju od 01.01.-30.06.2026. godine.
IZVJEŠTAJ O DANIM JAMSTVIMA I PLAĆANJIMA PO PROTESTIRANIM JAMSTVIMA
U izvještajnom razdoblju Grad Klanjec i korisnici nisu davali jamstva niti plaćali po protestnim jamstvima.

Obrazloženje sastavila:

Željka Blažičko Sever

Viši referent za financije i proračun
